Odločba Komisije

z dne 10. junija 1997

o ustanovitvi Znanstvenega usmerjevalnega odbora

(97/404/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ker je dober znanstveni nasvet temeljna podlaga za pravila Skupnosti glede zdravja potrošnikov, vključno z vprašanjem zdravja potrošnikov v najožjem pomenu besede, ter glede zdravja in dobrega počutja živali, zdravja rastlin in okolja;

ker znanstvene nasvete o zdravju potrošnikov zdaj pripravlja šest znanstvenih odborov, ki jih je ustanovila Komisija in ki obravnavajo vprašanja živil, živalske prehrane, kozmetike, pesticidov, toksičnosti in ekotoksičnosti ter veterinarstva,

ker so mnoge zadeve glede zdravja potrošnika multidisciplinarne in zahtevajo sodelovanje različnih znanstvenih odborov, ki bi potrebovali učinkovito usklajevanje;

ker je treba Komisiji omogočiti, da pridobi pravočasen in dober znanstveni nasvet;

ker mora znanstveni nasvet glede zdravja potrošnika, v interesu potrošnikov in industrije, temeljiti na načelih odličnosti, neodvisnosti in preglednosti,

SPREJELA NASLEDNJO ODLOČBO:

Člen 1

Ustanovi se Znanstveni usmerjevalni odbor (v nadaljnjem besedilu ZUO) za področje zdravja potrošnikov in varnosti živil.

Člen 2

1. ZUO pomaga Komisiji pri pridobivanju najboljših znanstvenih nasvetov glede zdravja potrošnikov.

2. ZUO usklajuje delo znanstvenih odborov Komisije za vprašanja zdravja potrošnikov, zlasti:

(a) ZUO ocenjuje in spremlja delovne postopke znanstvenih odborov in jih po potrebi medsebojno usklajuje;

(b) pri zadevah, za katere je potrebno mnenje dveh ali več znanstvenih odborov, ZUO določi, kateri so ti odbori, upoštevaje pri tem zahtevo po obveznem posvetovanju, preuči mnenja različnih odborov in lahko, če so med njimi velika razhajanja, pripravi celovit pregled;

(c) če ukrepi Skupnosti temeljijo na oceni, ki so jo pripravili strokovnjaki iz organizacij v državah članicah, ZUO Komisiji na njeno zahtevo pomaga oceniti, ali je znanstveni nasvet na ravni Skupnosti potreben, in če je, kateri znanstveni odbor naj ga pripravi.

3. Na področju zdravja potrošnikov ZUO:

(a) daje znanstvene nasvete samo za zadeve, ki niso v pristojnosti drugih znanstvenih odborov. Svoj nasvet pripravi na zahtevo Komisije na podlagi najustreznejših znanstvenih dognanj;

(b) zlasti daje znanstvene nasvete o multidisciplinarnih vidikih prenosljivih spongiformnih encefalopatij, vključno z govejo spongiformno encefalopatijo. V ta namen ustanovi ad hoc skupino, ki ji predseduje član ZUO in v kateri so lahko zunanji strokovnjaki;

(c) pomaga Komisiji pri določanju področij, kjer bi bilo primerno obvezno posvetovanje z znanstvenimi odbori;

(d) organizira presojo obstoječih in novih postopkov za oceno tveganja ter, če je primerno, predlaga razvijanje novih postopkov za oceno tveganja za področja kot so na primer bolezni, ki se prenašajo z živili in prenos bolezni z živali na človeka;

(e) usmerja pozornost Komisije na specifične ali porajajoče probleme zdravja potrošnikov.

4. Člani ZUO, ki ne predsedujejo znanstvenim odborom, sodelujejo pri izbiri članov znanstvenih odborov in svetujejo Komisiji glede odličnosti in neodvisnosti kandidatov.

5. Ko Komisija od ZUO zahteva izvedbo določenega dela, ima pravico zahtevati, da odbor spoštuje rok, ki ga je za to postavila.

Člen 3

1. ZUO sestavlja osem znanstvenih strokovnjakov, ki niso člani drugih znanstvenih odborov, ter predsedniki znanstvenih odborov. Če se ti ne morejo udeležiti sestanka ZUO, jih lahko nadomesti eden od podpredsednikov njihovega znanstvenega odbora.

2. Celotni ZUO z navadno večino izvoli enega predsednika in dva podpredsednika med svojimi člani, ki niso predsedniki znanstvenih odborov.

3. Člani ZUO so znanstveni strokovnjaki na enem ali več področij zdravja potrošnikov, ter skupaj pokrivajo čim širšo paleto znanstvenih disciplin s tega področja.

4. Člane ZUO, ki ne predsedujejo znanstvenim odborom, imenuje Komisija po objavi razpisa za zbiranje ponudb v Uradnem listu Evropskih skupnosti, skupaj z izbirnimi merili in opisom izbirnega postopka. Ta izbirni postopek na pregleden način opredeli najprimernejše kandidate za delo v ZUO. Med njimi Komisija imenuje člane ZUO, ki niso predsedniki znanstvenih odborov. Imena članov ZUO se objavijo v Uradnem listu.

5. Mandat članov ZUO, ki ne predsedujejo znanstvenim odborom, je tri leta. Ti člani ZUO imajo lahko največ dva zaporedna mandata. Po treh letih ostanejo na svojem položaju do zamenjave ali do obnove njihovega mandata.

6. Če član ZUO, ki ne predseduje znanstvenemu odboru, ne more več učinkovito sodelovati pri delu ZUO, ali če odstopi po svoji volji, imenuje Komisija za preostali del mandata primerno zamenjavo med najprimernejšimi kandidati, izbranimi v skladu z odstavkom 4.

7. Člani ZUO in zunanji strokovnjaki, ki so bili povabljeni k sodelovanju, dobijo plačilo za opravljene storitve Komisiji, ter povračilo potnih stroškov in stroškov bivanja v skladu s pravili, ki jih določi Komisija.

Člen 4

1. Člani ZUO pri opravljanju svoje naloge članov ZUO delujejo neodvisno od zunanjih vplivov.

2. Člani ZUO vsako leto obveščajo Komisijo o interesih, ki bi lahko ogrozili njihovo neodvisnost.

3. Člani ZUO in zunanji strokovnjaki morajo navesti specifične interese, ki bi lahko ogrozili njihovo neodvisnost pri delu v ZUO, njegovih delovnih skupinah ali v ad hoc skupini.

Člen 5

ZUO lahko ustanovi posebne delovne skupine s točno določenimi nalogami. Vsaki delovni skupini predseduje član odbora, v njej pa so lahko tudi zunanji strokovnjaki. Delovne skupine poročajo ZUO.

Člen 6

1. ZUO sprejme svoj poslovnik, ki je dostopen javnosti.

2. Poslovnik zagotavlja:

(a) da se naloge ZUO izpolnjujejo po načelih odličnosti, neodvisnosti in preglednosti ob upoštevanju upravičenih zahtev po poslovni tajnosti,

(b) učinkovito in prilagodljivo usklajevanje dela znanstvenih odborov, zlasti glede pravočasnega poročanja predsednikov o delovnih načrtih znanstvenih odborov,

(c) da ZUO pravočasno pripravlja mnenja in druge strokovne nasvete,

(d) da ZUO lahko imenuje poročevalce za pripravo strokovnih podatkov in dokumentacij ter za pripravo mnenj odbora,

(e) da ZUO poskrbi, da imenovani poročevalci lahko opravljajo svoje posebne naloge čimbolj neodvisno od zunanjih vplivov.

Člen 7

Dnevni red, zapisniki in mnenja ZUO se brez neupravičenega odlašanja dajo na razpolago javnosti, ob upoštevanju zahtev po spoštovanju poslovne tajnosti. Manjšinsko mnenje mora biti vedno vključeno, mnenja posameznih članov pa se navedejo le na njihovo zahtevo.

Člen 8

Ne da bi to posegalo v člen 214 Pogodbe, člani ne smejo objaviti podatkov, do katerih so prišli pri svojem delu v ZUO ali v eni od njegovih delovnih skupin, če so obveščeni, da je ta podatek tajen.

Člen 9

Komisija zagotovi sekretariat za ZUO, njegove delovne skupine in ad hoc skupino.

V Bruslju, 10. junija 1997

Za Komisijo

Emma Bonino

Članica Komisije